**MĂRITE GENIU**

*Stefania Petrov*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

"La steaua care-a răsărit”

„Şi dacă de cu ziuă” a apus devreme,

Venim să ne-nchinăm necontenit

Şi-ţi recităm eternele poeme.

“De-or trece anii…” cum trecură,

Noi nu te vom uita nicicând,

„Poet” nepereche din literatură

Ce ne-ai lăsat avere prin cuvânt.

”Atat de fragedă” ţi-a fost făptura,

Din aştri zămislită cu iubire,

„Prin nopţi tăcute” plânge cultura,

„Când însuşi glasul” ţi-este nemurire!

Şi “plopii fără soţ” îţi plâng amurgul,

“Lacul" albastru îţi tremură plecarea,

“Luceafărul” înfruntă Demiurgul

Şi-n nemurire-i cere dezlegarea!

Adesea, „Epigonii” te-au răstignit,

„Înger şi demon” te-au arătat,

Azi, România te-a îmbrăcat în mit,

Căci limba română ai înnobilat.

„Şi dacă”, „vreme vine, vreme trece”

În urma-ţi lumea este tot mai ternă,

Tu ai rămas “nemuritor şi rece”

Dar poezia ta va fi eternă!

Cobori , “alunecând pe-o rază”,

Poete nepereche, din stele zămislit,

Ne-ascultă „Dorinţa” şi ne luminează,

„Într-o lume de neguri”, zborul spre infinit.